Žaloba podaná 13. októbra 2017 – Spinoit/Komisia a i.
(vec T-711/17)
Jazyk konania: francúzština
Účastníci konania
Žalobca: Bernard Spinoit (Charleroi, Belgicko) (v zastúpení: H. Hansen, advokát)
Žalovaná: Európska komisia a Európska služba pre vonkajšiu činnosť
Návrhy
Žalobca navrhuje, aby Všeobecný súd:
rozhodol, že prejednávaná žaloba je prípustná a dôvodná,
a v dôsledku toho,
zrušil nedatované rozhodnutie nazvané „Žiadosť o nahradenie vedúceho odborného pracovníka č. 3 v rámci zmluvy ENPI/2016/381-920 SOFRECO ‚Nábor technickej asistencie programu na podporu vykonávania dohody o pridružení (P3A III)‘“, ktoré bolo elektronicky podpísané 3. augusta 2017,
rozhodol o úplnej náhrade majetkovej a nemajetkovej ujmy spôsobenej žalobcovi v dôsledku závažného porušenia práva na riadnu správu, ku ktorému došlo prijatím nedatovaného rozhodnutia nazvaného „Žiadosť o nahradenie vedúceho odborného pracovníka č. 3 v rámci zmluvy ENPI/2016/381-920 SOFRECO ‚Nábor technickej asistencie programu na podporu vykonávania dohody o pridružení (P3A III)‘“, ktoré bolo elektronicky podpísané 3. augusta 2017,
uložil žalovaným povinnosť, aby žalobcovi spoločne a nerozdielne, teda in solidum, nahradili majetkovú ujmu vo výške 209 950,00 eur a nemajetkovú ujmu vo výške 15 000,00 eur,
v každom prípade,
zaviazal žalovaných na náhradu všetkých trov konania,
rozhodol, že žalobca má právo uplatňovať akékoľvek ďalšie práva, akékoľvek ďalšie námietky a predkladať akékoľvek žalobné dôvody, či žaloby.
Dôvody a hlavné tvrdenia
Na podporu svojej žaloby, žalobca uvádza jediný žalobný dôvod, ktorý vychádza z porušenia podstatných formálnych náležitostí, lebo po prvé žalobca nebol pred prijatím napadnutého rozhodnutia vypočutý a nemal prístup k spisu, ktorý sa ho týkal, a po druhé na základe odôvodnenia uvedeného v predmetnom rozhodnutí žalobca nerozumie tomu, čo sa mu vytýka.
____________